P6_TA(2004)0012

Κατάσταση στο Σουδάν

Ψήφισμα του Ευρωπαϊκού Κοινοβουλίου σχετικά με την περιοχή του Νταρφούρ στο Σουδάν

Το Ευρωπαϊκό Κοινοβούλιο,

- έχοντας υπόψη τη συμφωνία εταιρικής σχέσης ΑΚΕ-ΕΚ που υπογράφηκε στο Κοτονού στις 23 Ιουνίου 2000 [1],

- έχοντας υπόψη το σύνταγμα της Δημοκρατίας του Σουδάν, που εγκρίθηκε στις 30 Ιουνίου 1998,

- έχοντας υπόψη τη Διεθνή Σύμβαση για τα αστικά και πολιτικά δικαιώματα, που εγκρίθηκε στις 16 Δεκεμβρίου 1966 και επικυρώθηκε από τη Δημοκρατία του Σουδάν στις 18 Ιουνίου 1986,

- έχοντας υπόψη τη Διεθνή Σύμβαση για τα οικονομικά, κοινωνικά και πολιτιστικά δικαιώματα, που εγκρίθηκε στις 16 Δεκεμβρίου 1966 και επικυρώθηκε από τη Δημοκρατία του Σουδάν στις 18 Ιουνίου 1986,

- έχοντας υπόψη τη Σύμβαση για τα δικαιώματα του παιδιού, που εγκρίθηκε στις 20 Νοεμβρίου 1989 και επικυρώθηκε από τη Δημοκρατία του Σουδάν στις 2 Σεπτεμβρίου 1990,

- έχοντας υπόψη τη Διεθνή Σύμβαση για την εξάλειψη κάθε μορφής φυλετικών διακρίσεων, που εγκρίθηκε στις 21 Δεκεμβρίου 1965 και επικυρώθηκε από τη Δημοκρατία του Σουδάν στις 20 Απριλίου 1977,

- έχοντας υπόψη την Αφρικανική Χάρτα για τα δικαιώματα του Ανθρώπου και των λαών, που εγκρίθηκε στις 27 Ιουνίου 1981 και επικυρώθηκε από τη Δημοκρατία του Σουδάν στις 18 Φεβρουαρίου 1986,

- έχοντας υπόψη την Σύμβαση για την πρόληψη και την τιμωρία των εγκλημάτων γενοκτονίας, που εγκρίθηκε στις 9 Δεκεμβρίου 1948,

- έχοντας υπόψη το Καταστατικό της Ρώμης για το Διεθνές Ποινικό Δικαστήριο, που εγκρίθηκε στις 12 Σεπτεμβρίου 2003,

- έχοντας υπόψη τα ψηφίσματα του Συμβουλίου Ασφαλείας των Ηνωμένων Εθνών, 1547 (2004), που εγκρίθηκε στις 11 Ιουνίου 2004, και 1556 (2004), που εγκρίθηκε στις 30 Ιουλίου 2004, με βάση την έκθεση του Γενικού Γραμματέα για το Σουδάν, καθώς και το ψήφισμα 1502 (2003) της 26ης Αυγούστου 2003 σχετικά με την προστασία του προσωπικού των Ηνωμένων Εθνών, του συναφούς προσωπικού και των εργαζομένων στην ανθρωπιστική βοήθεια στις περιοχές των διενέξεων,

- έχοντας υπόψη το Σχέδιο Δράσης του Νταρφούρ, που συμφωνήθηκε μεταξύ των Ηνωμένων Εθνών και της Κυβέρνησης του Σουδάν στις 5 Αυγούστου 2004,

- έχοντας υπόψη την έκθεση του Γενικού Γραμματέα των Ηνωμένων Εθνών, της 1ης Σεπτεμβρίου 2004,

- έχοντας υπόψη τον κανονισμό (ΕΚ) του Συμβουλίου αριθ. 131/2004 της 26ης Ιανουαρίου 2004, σχετικά με ορισμένα περιοριστικά μέτρα σε σχέση με το Σουδάν [2],

- έχοντας υπόψη το Πρωτόκολλο μεταξύ της Κυβέρνησης του Σουδάν και του Λαϊκού Απελευθερωτικού Στρατού/κινήματος του Σουδάν (SPLM/A) της 26ης Μαΐου 2004,

- έχοντας υπόψη την Ανθρωπιστική Συμφωνία κατάπαυσης του πυρός, που υπογράφηκε στη Ντζαμένα του Τσαντ στις 8 Απριλίου 2004, και τη συμφωνία σχετικά με τις λεπτομέρειες της σύστασης επιτροπής κατάπαυσης του πυρός και ανάπτυξης παρατηρητών στο Νταρφούρ, που υπογράφηκε στην Αντίς Αμπέμπα στις 28 Μαΐου 2004 υπό την αιγίδα της Αφρικανικής Ένωσης,

- έχοντας υπόψη το άρθρο 103, παράγραφος 2, του Κανονισμού του,

A. λαμβάνοντας υπόψη την αποστολή αντιπροσωπείας του στο Χαρτούμ και την περιοχή του Νταρφούρ στο Σουδάν, καθώς και στο Αμπεσέ του Τσαντ, από 2 έως 7 Σεπτεμβρίου 2004,

Β. λαμβάνοντας υπόψη ότι η περιοχή του Νταρφούρ πάσχει από χρόνια υπανάπτυξη και οικονομική και πολιτική περιθωριοποίηση,

Γ. λαμβάνοντας υπόψη ότι τον Φεβρουάριο του 2003 ο Απελευθερωτικός Στρατός του Σουδάν (SLΑ) και το Κίνημα Δικαιοσύνης και Ισότητας (JΕΜ) εξεγέρθηκαν κατά της κυβέρνησης στο Νταρφούρ, και η κυβέρνηση άρχισε, ως αντίμετρο, να οπλίζει πολίτες από ορισμένες νομαδικές φυλές και να πραγματοποιεί αεροπορικές επιδρομές· λαμβάνοντας υπόψη ότι κατά τις εχθροπραξίες γίνονται επιθέσεις εναντίον αμάχων και βομβαρδισμοί χωρίς διάκριση, που έχουν προκαλέσει τουλάχιστον 30000 θανάτους, περισσότερο από 1 εκατομμύριο εκτοπισμένους εσωτερικά στο Σουδάν και πάνω από 200000 πρόσφυγες στο Τσάντ,

Δ. λαμβάνοντας υπόψη καταγγελίες σύμφωνα με τις οποίες η κυβέρνηση της Ερυθραίας εκπαιδεύει και εξοπλίζει τον Απελευθερωτικό Στρατό του Σουδάν (SLΑ) και το Κίνημα Δικαιοσύνης και Ισότητας (JΕΜ),

Ε. λαμβάνοντας υπόψη ότι παρά τη συμφωνία κατάπαυσης του πυρός που υπογράφηκε στις 8 Απριλίου 2004, η Κυβέρνηση του Σουδάν συνέχισε την υποστήριξη των παραστρατιωτικών ομάδων και λεγόμενων "ομάδων λαϊκής άμυνας" παρόλο που οι ομάδες αυτές σκότωναν αμάχους, χρησιμοποιούσαν σεξουαλική βία κατά των γυναικών και προέβαιναν σε λεηλασίες και γενικότερο εκφοβισμό,

ΣΤ. λαμβάνοντας υπόψη ότι οι κυβερνητικές δυνάμεις συνέχισαν τις αεροπορικές επιθέσεις με πυραυλοφόρα ελικόπτερα και αεροσκάφη τύπου Αντόνωφ ή ΜΙG, κατά παράβαση της συμφωνίας κατάπαυσης του πυρός, για την υποστήριξη των παραστρατιωτικών ομάδων που μάχονταν στο έδαφος και την τρομοκράτηση των αμάχων στα χωριά και τα στρατόπεδα εκτοπισμένων, τα οποία πετούσαν σε χαμηλό ύψος και πυροβολούσαν ακόμα· λαμβάνοντας υπόψη ότι η αντιπροσωπεία του υπήρξε αυτόπτης μάρτυς δύο πρόσφατων εκρήξεων πυραύλων που είχαν εκτοξευθεί από ελικόπτερα στο έδαφος κοντά στο χωρίο Γκαλάμπ, στο νότιο Νταρφούρ, σε περιοχή ελεγχόμενη από τον SLΑ,

Ζ. λαμβάνοντας υπόψη ότι οι πρόσφυγες και οι εκτοπισμένοι που συναντήθηκαν με την αντιπροσωπεία στο Τσάντ, δήλωσαν όλοι ότι ανήκαν σε μη αραβικές φυλές, παρατήρηση που επιβεβαιώθηκε από εκθέσεις ανεξάρτητων ΜΚΟ που δραστηριοποιούνται στην περιοχή,

Η. λαμβάνοντας υπόψη ότι, σύμφωνα με το άρθρο ΙΙ της σύμβασης περί γενοκτονιών, ως γενοκτονία ορίζεται οιαδήποτε από τις παρακάτω πράξεις η οποία διαπράττεται με σκοπό την καταστροφή, εξ ολοκλήρου ή εν μέρει, μιας εθνικής, εθνοτικής, φυλετικής ή θρησκευτικής ομάδας: δολοφονίες μελών της ομάδας, πρόκληση σοβαρών σωματικών ή διανοητικών βλαβών σε μέλη της ομάδας, εθελούσια επιβολή στην ομάδα συνθηκών διαβίωσης που αποσκοπούν στην ολοσχερή ή μερική φυσική εξόντωσή της, η επιβολή μέτρων που αποσκοπούν στην παρεμπόδιση των γεννήσεων στο εσωτερικό της ομάδας και η δια της βίας μεταφορά παιδιών της ομάδας σε άλλη ομάδα·

Θ. λαμβάνοντας υπόψη ότι η Κυβέρνηση του Σουδάν δικαιολογεί μεν τη νέα κινητοποίηση και την αυξημένη ανάπτυξη στρατευμάτων με τον ισχυρισμό ότι το σχέδιο δράσης των Ηνωμένων Εθνών της επιτρέπει τη δημιουργία "ασφαλών περιοχών", αλλά αυτές οι κινήσεις στρατευμάτων αποτελούν στην πραγματικότητα παραβίαση της συμφωνίας κατάπαυσης του πυρός,

Ι. λαμβάνοντας υπόψη ότι η Κυβέρνηση του Σουδάν εισήγαγε πρόσφατα αεροσκάφη τύπου ΜΙG και διατηρεί εξαιρετικά υψηλές στρατιωτικές δαπάνες, εις βάρος των επενδύσεων σε κοινωνικές υπηρεσίες και ανθρωπιστική βοήθεια,

ΙΑ. λαμβάνοντας υπόψη ότι από τις συναντήσεις της αντιπροσωπείας του με την επιτροπή κατάπαυσης του πυρός προέκυψε ότι απαιτείται σημαντική αύξηση του αριθμού των παρατηρητών και όχι αύξηση της στρατιωτικής προστασίας τους,

ΙΒ. λαμβάνοντας υπόψη ότι η ΕΕ έχει κινητοποιήσει οικονομικούς πόρους για ανθρωπιστική βοήθεια, για την πολιτική διαδικασία και για την αποστολή παρατηρητών στο Νταρφούρ, συνολικού ύψους 287,8 εκατομμυρίων ευρώ: 107 εκατομμύρια ευρώ από κοινοτικά κονδύλια και 180,8 εκατομμύρια ευρώ σε διμερείς συνεισφορές των κρατών μελών,

ΙΓ. λαμβάνοντας υπόψη ότι η αφρικανική ένωση διαδραμάτισε ιδιαίτερα θετικό ρόλο στις προσπάθειες για τον τερματισμό της σύγκρουσης, έχοντας επιτύχει μια συμφωνία κατάπαυσης του πυρός και μια συμφωνία σχετικά με τα ανθρωπιστικά ζητήματα, που είναι προς υπογραφή,

ΙΔ. λαμβάνοντας υπόψη ότι η πρόσβαση για διανομή βοήθειας στις περιοχές που ελέγχονται από την κυβέρνηση βελτιώνεται σε γενικές γραμμές, ιδιαίτερα με τη χαλάρωση ορισμένων διοικητικών περιορισμών, ενώ μεγάλο ποσοστό του πληθυσμού στο Νταρφούρ, ιδιαίτερα στις περιοχές που ελέγχονται από τους αντάρτες, είναι απροσπέλαστο για τους εργαζόμενους στην ανθρωπιστική βοήθεια λόγω της έλλειψης ασφάλειας, εγγυήσεων και διαχειριστικής ικανότητας, και των ισχυρών βροχοπτώσεων,

ΙΕ. λαμβάνοντας υπόψη ότι οι πρόσφυγες και οι εκτοπισμένοι που συναντήθηκαν με την αντιπροσωπεία του στο Τσαντ, εξέφρασαν την έλλειψη εμπιστοσύνης τους προς τις σουδανικές αρχές και το φόβο τους να επιστρέψουν όσο δεν υπάρχουν εγγυήσεις για την ασφάλειά τους,

ΙΣΤ. λαμβάνοντας υπόψη ότι οι καθιερωμένοι μηχανισμοί για την επίλυση συγκρούσεων μεταξύ φυλών δεν ενδείκνυνται για τις φρικαλεότητες που έχουν σημειωθεί στο Νταρφούρ,

ΙΖ. λαμβάνοντας υπόψη ότι οι εγχώριοι καθιερωμένοι μηχανισμοί δεν λειτουργούν πλέον κανονικά, γεγονός που εμποδίζει την επίλυση της σύγκρουσης, καθώς η Κυβέρνηση του Σουδάν τους έχει αντικαταστήσει με την εξουσία της,

ΙΗ. λαμβάνοντας υπόψη ότι οι διαδικασίες που καθιέρωσε η Κυβέρνηση του Σουδάν για τις γυναίκες που έχουν πέσει θύματα σεξουαλικής βίας στο Νταρφούρ είναι ανεπαρκείς,

1. καταδικάζει την Κυβέρνηση του Σουδάν για την ηθελημένη στήριξη των επιθέσεων εναντίων αμάχων από ορισμένες κοινότητες στο Νταρφούρ —σε χωριά αλλά και, αργότερα, σε στρατόπεδα εκτοπισμένων— κατά τις οποίες φονεύονται άνθρωποι, χρησιμοποιείται σεξουαλική βία κατά των γυναικών, και γίνονται λεηλασίες και πράξεις γενικότερου εκφοβισμού·

2. θεωρεί ότι η διακυβέρνηση του Σουδάν χαρακτηρίζεται επί δεκαετίες από χρόνια κακοδιαχείριση, υπανάπτυξη και από οικονομική και πολιτική περιθωριοποίηση ορισμένων κοινοτήτων και περιοχών και ότι η κατάσταση αυτή αποτελεί τη βασική αιτία της σύγκρουσης στο Νταρφούρ, όπως και ο μη δημοκρατικός χαρακτήρας του σημερινού καθεστώτος·

3. ζητεί να δοθεί πολιτική λύση και όχι στρατιωτική, δεδομένου ότι τούτο είναι ο μόνος τρόπος για τον τερματισμό της σύγκρουσης·

4. καλεί, στο πλαίσιο αυτό, την Κυβέρνηση του Σουδάν, τον απελευθερωτικό στρατό/κίνημα του Σουδάν (SLΜ/Α) και το κίνημα δικαιοσύνης και ισότητας (JΕΜ) να συμμετάσχουν πιο δραστήρια στην ειρηνευτική διαδικασία της Αμπούτζα (Νιγηρία) υπό την αιγίδα της αφρικανικής ένωσης, και να σεβαστούν πλήρως τη συμφωνία κατάπαυσης του πυρός·

5. εφιστά την προσοχή στην πολιτική σημασία της ειρηνευτικής διαδικασίας της Ναϊβάσα (Κένυα), μεταξύ της Κυβέρνησης του Σουδάν και του (SPLΜ/A), για τον τερματισμό μιας από τις πιο μακροχρόνιες συγκρούσεις στην Αφρική, που έχει στοιχίσει σχεδόν 2 εκατομμύρια ζωές και έχει προκαλέσει τον εκτοπισμό 4 εκατομμυρίων ανθρώπων· καλεί, στο πλαίσιο αυτό, την Κυβέρνηση του Σουδάν να δραστηριοποιηθεί για την ολοκλήρωση της ειρηνευτικής αυτής συμφωνίας με βάση τη σημαντική πρόοδο που έχει ήδη σημειωθεί·

6. ζητεί το συντονισμό των διαδικασιών της Αμπούτζα και της Ναϊβάσα, έτσι ώστε να προκύψει τελικά μια καθολική και ολοκληρωμένη συμφωνία υπό την αιγίδα της διεθνούς κοινότητας, η οποία να προβλέπει δημοκρατία και κατανομή της εξουσίας και των πόρων σε ολόκληρο το Σουδάν·

7. συγχαίρει την Επιτροπή και το Συμβούλιο για τον ηγετικό ρόλο που διαδραμάτισαν στη διεθνή δράση για την αντιμετώπιση της κρίσης του Νταρφούρ, και ιδιαίτερα για τη διαμεσολάβησή τους στη συμφωνία κατάπαυσης του πυρός, τη συμμετοχή στην αποστολή παρατηρητών για την κατάπαυση του πυρός υπό την ευθύνη της Αφρικανικής Ένωσης, την παροχή ανθρωπιστικής βοήθειας και την ανάπτυξη πολιτικής διαδικασίας για την επίλυση της σύγκρουσης·

8. τονίζει την ανάγκη για ταχεία διάθεση κοινοτικών πόρων υπέρ της παροχής ανθρωπιστικής βοήθειας και υπέρ της Αφρικανικής Ένωσης·

9. χαιρετίζει το διορισμό Ειδικού Εκπροσώπου του Γενικού Γραμματέα των Ηνωμένων Εθνών για το Σουδάν, που έχει ως αποστολή την παρακολούθηση της κατάστασης στο Νταρφούρ, σύμφωνα με το ψήφισμα του Ευρωπαϊκού Κοινοβουλίου της 31ης Μαρτίου 2004 για την κατάσταση στο Σουδάν [3],

10. ζητεί από τα Ηνωμένα Έθνη και την Αφρικανική Ένωση να συντονίσουν καλύτερα τα σχέδιά τους, προκειμένου η δημιουργία των λεγόμενων "ασφαλών περιοχών" στο πλαίσιο του σχεδίου δράσης των Ηνωμένων Εθνών, να μην επιτρέπει κινήσεις κυβερνητικών στρατευμάτων που υπονομεύουν τη συμφωνία κατάπαυσης του πυρός· πιστεύει ότι οποιαδήποτε στρατιωτική κίνηση πρέπει σε κάθε περίπτωση να θεωρείται παραβίαση της συμφωνίας κατάπαυσης του πυρός·

11. ζητεί από τον ΟΗΕ να διασφαλίσει τη διαβούλευση με όλα τα εμπλεκόμενα μέρη, συμπεριλαμβανομένων του SLΑ/Μ και του JΕΜ, καθώς επίσης να εγγυηθεί τη διαβούλευση και τον συντονισμό με την επιτροπή κατάπαυσης του πυρός·

12. ζητεί τη σημαντική αύξηση του αριθμού των παρατηρητών της κατάπαυσης του πυρός, ως πρώτο βήμα για την βελτίωση της ικανότητας εποπτείας της επιτροπής κατάπαυσης του πυρός της Αφρικανικής Ένωσης·

13. ζητεί από το Συμβούλιο και την Επιτροπή να ενισχύσουν το στρατιωτικό και πολιτικό προσωπικό της Αφρικανικής Ένωσης στην Αντίς Αμπέμπα —συμπεριλαμβανομένων της πρόσληψης και της κατάρτισης προσωπικού σχεδιασμού και της βελτίωσης της αλυσίδας διοίκησης— καθώς και το γραφείο του συνδέσμου της στο Χαρτούμ·

14. ζητεί από την Κυβέρνηση του Σουδάν να διακόψει αμέσως όλες τις πτήσεις πολεμικών αεροσκαφών στο Νταρφούρ,

15. καλεί την κυβέρνηση του Σουδάν να ελευθερώσει αμελλητί όλους τους κρατούμενους ως αντιρρησίες συνειδήσεως, συμπεριλαμβανομένων των μελών της αντιπολίτευσης και των ακτιβιστών υπέρ των ανθρωπίνων δικαιωμάτων οι οποίοι αναφέρονται σε επιστολή που ενεχείρισε η αντιπροσωπεία του Ευρωπαϊκού Κοινοβουλίου στον Υπουργό Εσωτερικών·

16. καλεί τις αρχές του Σουδάν να θέσουν τέρμα στην ατιμωρησία και να παραπέμψουν αμέσως στη δικαιοσύνη τους ηθικούς και τους φυσικούς αυτουργούς των εγκλημάτων κατά της ανθρωπότητας, των εγκλημάτων πολέμου και των παραβιάσεων των ανθρωπίνων δικαιωμάτων που μπορούν να εξομοιωθούν με γενοκτονία· θεωρεί ότι, αν το Σουδάν δεν ασκήσει την κυρίαρχη δικαιοδοσία του, η Διεθνής Κοινότητα θα πρέπει να αναζητήσει τρόπους προκειμένου να διασφαλισθεί η παραπομπή τους στη δικαιοσύνη, περιλαμβανομένων των υπευθύνων που ανήκουν στο σημερινό καθεστώς· καλεί το Συμβούλιο και τα κράτη μέλη να ζητήσουν από το Συμβούλιο Ασφαλείας των Ηνωμένων Εθνών να ασκήσει τις εξουσίες του παραπομπής, σύμφωνα με το άρθρο 13, στοιχείο β), του καταστατικού της Ρώμης του Διεθνούς Ποινικού Δικαστηρίου·

17. ζητεί από την Κυβέρνηση του Σουδάν να καταργήσει το άρθρο 48 του Ποινικού Κώδικα και να διασφαλίσει τη δυνατότητα των γυναικών που έχουν πέσει θύματα βιασμού να περιθάλπονται πριν από ή κατά την καταγγελία του γεγονότος, να καταβάλει δε κάθε προσπάθεια για την εκπαίδευση της αστυνομίας στα θέματα σεξουαλικής βίας·

18. ζητεί από το Συμβούλιο Ασφαλείας του ΟΗΕ να εξετάσει σοβαρά το ενδεχόμενο καθολικού εμπάργκο όπλων στο Σουδάν και άλλων στοχοθετημένων κυρώσεων εις βάρος όσων ευθύνονται για μαζικές παραβιάσεις των ανθρωπίνων δικαιωμάτων και για άλλες φρικαλεότητες και να εξασφαλίσει ότι οι κυρώσεις αυτές δεν θα επαυξήσουν τα δεινά του λαού του Σουδάν·

19. καλεί την Κυβέρνηση του Σουδάν να δεχθεί την αύξηση του αριθμού παρατηρητών των ανθρωπίνων δικαιωμάτων του Ύπατου Αρμοστή των Ηνωμένων Εθνών για τα ανθρώπινα δικαιώματα·

20. καλεί την Κυβέρνηση του Σουδάν να δεχθεί τη σύσταση διεθνούς επιτροπής ανθρωπίνων δικαιωμάτων η οποία να είναι σε θέση να προβεί σε ανεξάρτητη αξιολόγηση των εγκλημάτων που έχουν διαπραχθεί στην περιοχή του Νταρφούρ από τον Απρίλιο του 2003·

21. ζητεί να εξετασθεί η δυνατότητα δημιουργίας διεθνούς αστυνομικής δύναμης με σκοπό την αυξημένη προστασία και ασφάλεια των απειλούμενων πολιτών και την παροχή συμβουλών και στήριξης στη σουδανική αστυνομία και την αποκατάσταση της εμπιστοσύνης και του αισθήματος προστασίας των πολιτών·

22. ζητεί από την Κυβέρνηση του Σουδάν να επιταχύνει τη διαδικασία χορήγησης θεωρήσεων για τους εργαζόμενους στην ανθρωπιστική βοήθεια που ταξιδεύουν στο Χαρτούμ ή αλλού στο Σουδάν·

23. καταδικάζει την απαγωγή, από τον SLΑ, έξι εργαζομένων στην ανθρωπιστική βοήθεια, από τις 28 Αυγούστου έως τις 6 Σεπτεμβρίου, και καλεί όλες τις ένοπλες ομάδες της περιοχής να παύσουν να στρέφονται εναντίον όσων εργάζονται στην ανθρωπιστική βοήθεια και να τους επιτρέψουν να επιτελέσουν το καθήκον τους χωρίς φόβο για την ασφάλειά τους·

24. χαιρετίζει τη συμφωνία μεταξύ του Ύπατου Αρμοστή των Ηνωμένων Εθνών για τους Πρόσφυγες και της κυβέρνησης του Τσαντ, σχετικά με την ανάπτυξη αστυνομικών δυνάμεων γύρω από τα στρατόπεδα προσφύγων στο Τσαντ, για την ασφάλεια των προσφύγων·

25. ζητεί από τα κράτη μέλη της ΕΕ να συντονίσουν τις προσφορές τους για στήριξη της Αφρικανικής Ένωσης, αντί να ενεργούν σε διμερή βάση, έτσι ώστε να αμβλύνουν το γραφειοκρατικό βάρος για την Αφρικανική Ένωση τώρα που αντιμετωπίζει ήδη βαρύτατες πιέσεις·

26. καλεί όλα τα εμπλεκόμενα μέρη να μην επιστρατεύουν και χρησιμοποιούν παιδιά κάτω των 18 ετών για στρατιώτες και καλεί τις σουδανικές αρχές να προστατεύσουν τα εκτοπισμένα παιδιά και ιδιαίτερα τους ασυνόδευτους ανήλικους, όπως προβλέπουν οι σχετικές Συμβάσεις·

27. καλεί την Κυβέρνηση της Ερυθραίας να μην παρέχει οποιαδήποτε άμεση ή έμμεση ενίσχυση σε οποιοδήποτε από τα μέρη που εμπλέκονται στη σύγκρουση στο Νταρφούρ·

28. καλεί τις κυβερνήσεις του Τσαντ, της Λιβύης και της Κεντροαφρικανικής Δημοκρατίας να ελέγχουν προσεκτικότερα το εμπόριο ελαφρών όπλων στην περιοχή·

29. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην Κυβέρνηση του Σουδάν, στην Αφρικανική Ένωση, στις κυβερνήσεις των κρατών μελών της ΕΕ, των Ηνωμένων Πολιτειών της Αμερικής, της Νορβηγίας, του Τσαντ, της Λιβύης, της Ερυθραίας, της Αιγύπτου και της Κίνας, στο Γενικό Γραμματέα των Ηνωμένων Εθνών, στους Συμπροέδρους της Μικτής Κοινοβουλευτικής Συνέλευσης ΑΚΕ-ΕΕ και στο Συμβούλιο της ΑΚΕ.

[1] ΕΕ L 317 της 15.12.2000, σ. 3.

[2] ΕΕ L 21 της 28.1.2004, σ. 1.

[3] P5_TA(2004)0225.

--------------------------------------------------